DA Den Europæiske Unions Tidende C 64/19

Offentliggørelse af ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 64/15

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) nr. 510/2006

ANSØGNING OM ÆNDRING I HENHOLD TIL ARTIKEL 9

»PROVOLONE VALPADANA«

EF-Nr.: IT-PDO-0217-0021-27.01.2010

BOB ( X ) BGB ( )

1. Afsnit i varespecifikationen, som berøres af ændringen:

—  Produktets betegnelse — Varebeskrivelse — Geografisk område —  Bevis for oprindelse — Produktionsmetode —  Tilknytning — Mærkning — Krav i nationale bestemmelser —  Andet (angives nærmere)

2. Type ændring(er):

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

Artikel 3 i DPCM-dekretet af 9. april 1993, der indførte oprindelsesbetegnelsen for »Provolone Valpadana«, udgør sammen med dokumentationen i Kommissionens akter varespecifikationens ordlyd, som EU's anerkendelse af betegnelsen er baseret på, jf. forordning (EF) nr. 1107/96.

Som varespecifikationerne tidligere blev udformet, var også denne ret uhomogent udformet, navnlig var nogle af fremstillingsfaserne ringe beskrevet; den dokumentation, der blev sendt i 1993, var en række angivelser, der svarede til de forskellige punkter i artikel 4 i forordning (EØF) nr. 2081/92, og der har således hele tiden været behov for at have en ikke-beskrivende, men tydelig ordlyd, som producenter, forbrugere og kontrolinstanser fandt nyttig.

Nogle faser er derfor blevet bedre beskrevet, der er blevet fastlagt en nummereret angivelse, og der gives en mere detaljeret beskrivelse af køernes foder.

Det er f.eks. fastsat, at det er vigtigt, at der ikke må anvendes mælk, hvis der er gået over 60 timer siden malkningen, og at anvendelsen af lokale syrevækkere spiller en vigtig rolle (Provolone Valpadana tæller blandt de ganske få BOB-oste, der i fremstillingsprocessen anvender syrevækkere fra den foregående produktion).

3.1. Varebeskrivelse:

1 Der er blevet præciseret vægtklasser med hertil hørende lagringsperioder; dermed udgår maksimal og minimal vægt. De oprindelige vægtbestemmelser svarede ikke længere til de ændrede markedsforhold. Fjernelsen af henvisning til vægt svarer langt bedre til en mere specifik henvisning til lagring og til den mere præcise angivelse af typerne »dolce« (ulagret) og »piccante« (lagret).

2 Det er fastsat, at oste af »dolce«-typen bestemt til udskæring og efterfølgende emballering ikke har nogen skorpe. Uden skorpe kan osten anvendes direkte fra form uden renskæring; derved lettes udskæringen og emballeringen.

3 Der er blevet indført et maksimalt vandindhold — angivelse af maksimalt vandindhold er en væsentlig produktionsbegrænsende bestemmelse, idet det pålægges virksomhederne at overholde parametre, der — hvis de ikke overholdes — ville tillade fremstilling af ost, der kan forveksles med generiske »pasta filata«-oste eller sågar med scamorza.

4 Det er blevet præciseret, at fedtindholdet i tørstoffet ikke må være under 44 % og ikke over 54 %. Denne præcisering er blevet nødvendigt, fordi varespecifikationen fra 1993 angav en enhedsværdi for fedtindhold i tørstof uden at tage hensyn til de variationer, der er tilknyttet fremstillingsprocessen. Den foreslåede periode, der svarer til osteprodukters fremstillingsperiode, tager hensyn til tekniske grunde, såsom mælkens årstidsbestemte forskelle i sammensætningen, hvad angår fedt og proteiner, såvel som de forskelle som ostens sammensætning kan undergå i løbet af lagringen.

3.2. Produktionsområde:

Følgende to kommuner er tilføjet: Nogaredo og Nomi i den selvstyrende provins Trento. Disse to kommuner har altid indgået i et enkelt sammenhængende produktionsområde, som det fremgår af kort i sagsakterne. Den fejlagtige udeladelse af kommunerne Nogaredo og Nomi i dekretet af 21. august 1993 ville rent faktisk medføre et uberettiget brud i det sammenhængende geografiske område i forhold til den dokumentation, der i 1994 blev grundlaget for registreringen af betegnelsen hos Europa-Kommissionen.

Det meddeles endvidere, at de kommuner, der er anført i artikel 2 i DPCM-dekretet af 21. august 1993, tidligere henhørte under Milano-provinsen og nu henhører under Lodi-provinsen i henhold til lovdekret DL nr. 251 af 6. marts 1992 til gennemførelse af lov nr. 142 (artikel 63) af 8. juni 1990. Varespecifikationen er følgelig blevet ajourført.

3.3. Produktionsmetode:

Hvad andre aspekter angår, præciseres følgende:

1 Det er nøje angivet, at »Provolone Valpadana« opnås fra rå komælk, der for »dolce«-typen kan undergå varmebehandling indtil pasteuriseret, og for »piccante«-typen varmebehandling indtil termiseret. Allerede inden anerkendelsen af den beskyttede oprindelsesbetegnelse brugtes varmebehandling. Formålet er at sikre et sundt produkt uden patogene mikroorganismer og mikroorganismer, der modvirker ostedannelsen, at styre modningsprocesserne med de mikroorganismer, der er typiske for denne ost, og at forbedre ostens organoleptiske, probiotiske og ernæringsmæssige egenskaber. Varmebehandlingen til »dolce«-typen (pasteurisering: opvarmning af mælken til 72 °C i 15 sekunder — negativ fosfataseprøve) er mulig, hvis der kræves en kraftig præventiv mikrobiologisk aktion på råmaterialet, da osten sælges efter kortvarig lagring. Varmebehandlingen til »piccante«-typen (termisering: enkel opvarmning, der ikke overstiger 55 °C i 5-10 sekunder — positiv fosfataseprøve) efterlader mælkens organoleptiske og kvalitetsmæssige egenskaber praktisk talt uændrede, fordi selve lagringen af »Provolone Valpadana« af »piccante«-typen har til følge, at den modvirker unormal fermentering og dræber alle andre uønskede mikroorganisme.

2 Koaguleringsfasen er præciseret. »Provolone Valpadana« er kendetegnet ved de to typer (dolce og piccante), og derfor er der angivet to forskellige metoder for anvendelse af osteløbe.

3 Stivningsfasen er præciseret. Det er blevet obligatorisk at sænke osten i koldt eller nedkølet vand for at sikre en hurtigere afkøling af osteformen for at undgå den senere uønskede opsvulmen.

4 Tørringsfasen er præciseret. Også tørringen spiller en vigtig rolle for at undgå, at der opstår en senere opsvulmen.

5 Lagringsperioderne er blevet ændret for at reducere den minimale periode på grund af produktionsudvikling og af kommercielle hensyn, idet mindre oste kræver kortere lagring. Den minimale lagringsperiode, der er reduceret fra 30 til 10 dage, anses for nødvendig, fordi de mindre oste (maksimalt 6 kg) allerede har opnået de organoleptiske egenskaber efter den kortere lagringsperiode. Osten adskiller sig efter den fastsatte lagringsperiode rent faktisk allerede fra generiske produkter (af typen »pasta filata«), og der kan således markedsføres en ost med de specifikke særegenskaber.

6 Der er blevet indført en mulighed for i løbet af lagringen at foretage overfladebehandling af »Provolone Valpadana« for at beskytte osten mod skimmel og mider på overfladen. Behandlingen består i at forsyne ostene med overfladematerialer, der indeholder skimmelbekæmpende stoffer, eller med plastemballage eller paraffin. Selv om sådanne materialer dækker osten fuldstændigt, lader de osten ånde, uden at de naturlige modningsprocesser påvirkes.

3.4. Mærkning:

1 Den del, der vedrører betegnelsen og præsentationen af produktet ved markedsføring, er angivet med mere detaljerede oplysninger. Ændringen er blevet nødvendig for at give forbrugeren mere nøjagtige oplysninger.

ENHEDSDOKUMENT

RÅDETS FORORDNING (EF) NR. 510/2006

»PROVOLONE VALPADANA«

EF-Nr.: IT-PDO-0217-0021-27.01.2010

BGB ( ) BOB ( X )

1. Betegnelse:

»Provolone Valpadana«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.3. Ost

3.2. Beskrivelse af produktet med betegnelsen i punkt 1:

»Halvfast pasta filata-ost fremstillet af rå komælk, der er indsamlet i oprindelsesområdet inden for under 60 timer, med et naturligt syreindhold fra fermenteringen, der kan tåle:

— varmebehandling til osten er pasteuriseret — hvad angår »dolce«-typen

— varmebehandling til osten er termiseret — hvad angår »piccante«-typen«.

Lagringsperioden kan variere således:

— op til 6 kg: mindst 10 dages lagring

— over 6 kg: mindst 30 dages lagring

— over 15 kg og kun for »piccante«-typen: mindst 90 dages lagring

— over 30 kg med påskriften P.V.S. og af »piccante«-typen: 8 måneders lagring.

Osten kan røges.

Vægten varierer alt efter dimensionerne.

Osten findes i forskellige forme: pølseformet, melonformet, konisk, pæreformet, også med et lille rundt hoved (»fiaschetta«); overfladen kan have mindre hulninger, der er fremkommet ved bærende snore.

Skorpen er glat, tynd, lysegul, gylden og til tider gulbrun. Det er tilladt, at oste af »dolce«-typen bestemt til efterfølgende udskæring ikke har nogen skorpe.

Ostemassen er generelt kompakt; den kan have mindre huller; oste af kortvarig lagring kan have en lettere lagdeling, medens den lagrede ost har tydelige lagdelinger; farven er som regel strågul.

Smagen er mild indtil tre måneders lagring og kraftigere, når osten bliver til »piccante«-typen, eller når der anvendes osteløbe fra ged eller får enten enkeltvis eller sammen.

Det maksimale vandindhold må ikke være:

— over 46 % for alle »dolce«-typer og for »piccante«-typen op til 6 kg

— over 43 % i »piccante«-typen på over 6 kg.

Fedtindholdet i tørstoffet ikke må være under 44 % og ikke over 54 %.

3.3. Råvarer (kun for forarbejdede produkter):

Mælk, osteløbe, salt

3.4. Foder (kun for produkter af animalsk oprindelse):

Malkekøernes foder består af foder (frisk og tørret), foderstoffer og koncentrerede foderstoffer, der for mindst 50 % vedkommende skal stamme fra oprindelsesområdet; fodermidlerne gives til lakterende køer, goldkøer eller kvier over 7 måneder. Mindst 75 % af tørstoffet i de foderplanter, der indgår i den daglige foderration, skal stamme fra fodermidler, der er dyrket inden for produktionsområdet. De tilladte fodermidler er: grøntfoder fra varige eller midlertidige græsmarker, foderplanter, foderplantehø tørret på marken, halm fra kornarter, ensilage, hø fra silo. De tilladte foderblandinger er: korn og varer heraf, majskager, oliefrø og varer heraf, knold- og rodfrugter og produkter heraf, kunsttørret foder, produkter fra sukkerindustrien, såsom melasse og/eller derivater kun som tekniske hjælpestoffer og smagsstoffer op til højst 2,5 % af tørstoffet af en dags foderration. Disse er ligeledes tilladt: oliefrø og tørret johannesbrød samt heraf afledte produkter, fedtstoffer, de ved lov tilladte mineralsalte og tilsætningsstoffer, såsom vitaminer, sporstoffer, aminosyrer, aromastoffer, antioxidanter, der er tilladt i henhold til gældende lovgivning, undtagen hvad angår antioxidanter og aromastoffer er kun de naturlige og de naturlignende tilladt. Det er tilladt at anvende inaktivt ølgær som indgår i forblandinger.

3.5. Specifikke etaper af produktionen, som skal finde sted i det afgrænsede geografiske område:

Alle etaper af produktionen skal finde sted i det afgrænsede geografiske område.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

Alle hele oste skal være forsynet med logoet for den beskyttede betegnelse »Provolone Valpadana« angivet på et uforfalskeligt grundlag (af metal eller plast).

Mærket påsættes, når ostene anbringes i lagringslokalerne.

»Provolone Valpadana« kan inden markedsføringen i hele oste forsynes med virksomhedens eget papir, etikette, pose eller lignende materiale. Hver ost skal dog obligatorisk være forsynet med logoet og hele udtrykket Denominazione di Origine Protetta»Provolone Valpadana« i en skriftstørrelse, der mindst udgør en sjettedel af den del, som handelsnavnet udgør; dette gælder dog ikke for oste på under 6 kg.

Hvis det drejer sig om et trykt mærke, skal det overholde ovennævnte regler for betegnelsen »Provolone Valpadana«, uden kravet om angivelse af produktlogoet.

Efter otte måneders lagring kan ejere af »Provolone Valpadana« kræve, at disse oste af »piccante«-typen påføres et brændemærke »P.V.S.«, som står for Provolone Valpadana Stagionato (lagret). For at osten kan bære dette mærke skal den bestå en teknisk kontrol udført af særligt uddannet personale; denne kontrol foretages på ostemagerens opfordring og for dennes regning. Den selektive undersøgelse vedrører ostens eksterne aspekt (den må ikke have sprækker, og lyden, når man banker på den, skal være homogen), ostemassens struktur (med lagdelinger, uden huller og ikke elastisk), farven (hvid tangerende mod strågul), smagen (»piccante«-typen skal have »bid«, og må ikke være saltet) og aromaen (kraftig).

Logoet med oprindelsesbetegnelse skal påføres pakker bestemt til slutforbrugeren i forhold til den emballage, der anvendes; det skal mindst udgøre 10 % af den disponible plads. Betegnelsen »Provolone Valpadana« skal anføres med samme bogstavstyper. Angivelsen »Denominazione d’Origine Protetta« (beskyttet oprindelsesbetegnelse) kan erstattes med EU-mærket.

Logoet kan ligeledes anvendes i en ensfarvet udgave.

4. Præcis afgrænsning af det geografiske område:

Hele området i provinserne Cremona, Brescia, Verona, Vicenza, Rovigo, Padova, Piacenza, og tilstødende kommuner i provinserne Bergamo, Mantova, Lodi, og i den selvstyrende provins Trento, der tilsammen udgør et enkelt geografisk område.

5. Tilknytning til det geografiske område:

5.1. Det geografiske områdes egenart:

Det geografiske produktionsområde består af dele af Po-sletten, der er kendetegnet ved en god foderproduktion til de store disponible mælkemængder og klimatiske forhold, der er særlig egnet til opdræt af malkekøer. Det er takket være disse miljøforhold, at der er i produktionsområdet er skabt forudsætningerne for fremstilling af »Provolone Valpadana«.

»Provolone Valpadana« er en »pasta filata«-ost; denne ostetype, der stammer fra Syditalien, har takket være osteproduktionsfærdighederne i Po-sletten, hvor der hverken manglede teknisk knowhow eller disponible råstoffer, kunnet slå rødder i de nordlige områder. Til fremstilling af »Provolone Valpadana« spiller den naturlige valle en særlig vigtig rolle; denne valle stammer fra den foregående osteproduktion, og områdets ostemageres særlige kunst består i den kløgtige anvendelse af forskellig osteløbe (fra får, ged og kalv) samt i den manuelle forarbejdning af ostemassen.

5.2. Produktets egenart:

»Provolone Valpadana« er kendetegnet ved en særlig milde smag af oste, der er lagret under tre måneder, og »piccante«-typens kraftigere smag, efterhånden som lagringen skrider frem, og afhængig af den anvendte osteløbe. »Provolone Valpadana« findes desuden i forskellige udformninger, såsom pølseformet, melonformet, konisk og pæreformet, og i størrelser, der kan veje over 30 kg. Ostemassen er kompakt, men ikke tør, til forskel fra »pasta filata«-oste fra Syditalien, der på grund af deres mindre størrelse kan lagres og blive kraftige i smagen udelukkende ved tørring og blive til riveoste.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

»Provolone Valpadana« er blevet fremstillet i det afgrænsede geografiske område siden anden halvdel af det 19. århundrede, og selv om »pasta filata«-ostetypen stammer fra Syditalien, vandt den hævd i Norditalien, som det fremgår af værker af Besana (1916) og Fascetti (1923).

Fremstillingen af »Provolone Valpadana« blev begunstiget af de dygtige ostemagere i Po-sletten, og den bredte sig i tidernes løb takket være det geografiske områdes karakteristika, der er særlig velegnet til opdræt af køer, som gav store mælkemængder til forarbejdningen. Karakteristisk for produktionsmetoden for »Provolone Valpadana« er anvendelsen af valle fra den foregående produktion som osteløbe til den efterfølgende forarbejdning. Dette aspekt er et særligt kendetegn for dette områdes »Provolone Valpadana«-produktion, da det sjældent er tilfældet ved osteproduktion i almindelighed. Ved produktudviklingen er der opstået særlige produktegenskaber, såsom de forskellige former og dimensioner af »Provolone Valpadana«, uden at ostens grundlæggende egenskaber er blev ændret. De forskellige former og dimensioner af »Provolone Valpadana« er resultatet af områdets ostemageres færdigheder, hvad angår æltningen, der består i at gøre ostemassen så formelig, at der kan skabes forskellige former og betydelige dimensioner. Disse produktegenskaber kan tilskrives det geografiske produktionsområde, fordi de er blevet udviklet og videregivet i netop dette område. De to typer oste, »dolce« og »piccante«, er ligeledes fremkommet ved, at ostemagerne anvender forskellige osteløber, der gør sit til at give »Provolone Valpadana« produkternes henholdsvis milde og stærke smag; også forarbejdningen og de forskellige størrelser og forskellige lagringsperioder er medvirkende til at give osten sit særpræg. Den er kompakt, men bliver aldrig så tør, at den skal rives som de typiske »pasta filata«-oste fra Syditalien.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Den ansøgende myndighed har indledt den nationale indsigelsesprocedure, jf. artikel 5, stk. 5, i forordning (EF) nr. 510/2006, for forslaget om ændring af den beskyttede oprindelsesbetegnelse »Provolone Valpadana« i Gazzetta Ufficiale della Repubblica Italiana (Italiens »statstidende«) nr. 291 af 15. december 2009.

Den konsoliderede udgave af produktionsspecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

Eller:

ved at gå direkte til fødevare- og skovministeriets hjemmeside, Ministero delle politiche agricole alimentari e forestali, (http://www.politicheagricole.it ), klikke på »Qualità e sicurezza« (øverst i skærmens højre side) og endelig på »Disciplinari di Produzione all’esame dell’UE«.

(1) EUT L 93 af 31.3.2006, s. 12.